Rossiyada 12 yoshli bola o‘zini derazadan tashladi

Rossiya Federatsiyasining Sankt-Peterburg bo‘yicha tergov qo‘mitasi 12 yoshli bolaning o‘limi yuzasidan tekshiruv olib bormoqda. Taxminlarga ko‘ra, bola o‘zini derazadan tashlagan, deb xabar bermoqda “TASS”.

Bola huquqlari bo‘yicha Sankt-Peterburg vakili saytida qayd etilishicha, mazkur voqea 10-noyabr kuni tongda sodir bo‘lgan. Shu kuni bola o‘qishga ketgan, biroq maktabga kelmagan. “Keyinroq aniqlanishicha, u o‘zi yashaydigan uyning 11-qavatiga ko‘tarilgan. Biroz vaqtni shu yerda o‘tkazgach, derazadan sakragan”, — deyiladi xabarda.
Bolalar ombudsmanining so‘zlariga ko‘ra, o‘smir farovon oilada ulg‘aygan. Maktabda ham yaxshi o‘qigan. Biroq 6-sinfga kelib, uning darslarni o‘zlashtirish darajasi keskin pasayib ketgan.
Hozirda halok bo‘lgan bolaning ota-onasi bilan ijtimoiy xizmatlar ish olib bormoqda.